

**MINISTERUL SÃNÃTÃŢII**

**INSPECŢIA SANITARĂ DE STAT**

Nr………………..........

**RAPORT**

**privind acțiunea tematică de control pentru verificarea modului în care se realizează procedurile de dezinsecție**

În conformitate cu Planul naţional de acţiuni tematice de control în sănătate publică pentru anul 2025, având în vedere prevenirea apariției cazurilor de infecții cu virusul West Nile şi ţinând cont de atribuţiile Ministerului Sănătăţii privind controlul respectării prevederilor legale în vigoare privind verificarea prestatorilor de servicii pentru dezinfecție, dezinsecție și deratizare, Inspecţia Sanitară de Stat a dispus efectuarea în perioada **02.06 – 30.06.2025** a acţiunii tematice de control pentru verificarea modului în care se realizează procedurile de dezinsecție.

Acţiunea s-a desfășurat la Unitățile Administrativ – Teritoriale (UAT-uri) și, după caz, la prestatorii de servicii pentru dezinfecție, dezinsecție și deratizare care realizează activități de dezinsecție la UAT-urile din județ.

Principalele acte normative aplicabile prezentei acțiuni de control au fost:

* Ordinul nr. 119/2014 pentru aprobarea Normelor de igienă şi sănătate publică privind mediul de viaţă al populaţiei, cu modificările și completările ulterioare;
* Ordinul nr. 1030/2009 privind aprobarea procedurilor de reglementare sanitară pentru proiectele de amplasare, amenajare, construire şi pentru funcţionarea obiectivelor ce desfăşoară activităţi cu risc pentru starea de sănătate a populaţiei, cu modificările și completările ulterioare;
* HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului nr. 528/2012 privind punerea la dispoziţie pe piaţă şi utilizarea produselor biocide;
* Ordinul nr. 726/2015 privind stabilirea măsurilor necesare pentru efectuarea controalelor oficiale de către personalul împuternicit al autorităţilor publice responsabile prevăzut în art. 4 alin. (1) din Hotărârea Guvernului nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, pentru a asigura respectarea Regulamentului (UE) nr. 528/2012;
* HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

De asemenea, pe parcursul derulării acțiunii de control, inspectorii sanitari au ținut cont și de actele normative care vizează supravegherea sănătăţii lucrătorilor, securităţii şi sănătăţii în muncă pentru asigurarea protecției lucrătorilor.

Din informațiile furnizate de inspectorii sanitari rezultă că la nivel național sunt **catagrafiate 1096 unități** care efectuează activități de dezinsecție. Dintre acestea, inspectorii sanitari au **controlat 310 operatori economici (291 firme dezinsecție, dezinfecție și deratizare - DDD și 19 UAT-uri care au în componență servicii ce prestează activități DDD)** și au găsit **56 firme DDD închise la momentul controlului** și **33 firme DDD aveau activitatea suspendată din proprie inițiativă.**

La verificarea firmelor care efectuează activități de dezinsecție, inspectorii sanitari au aplicat la nivel național următoarele sancțiuni contravenționale:

* **106 avertismente**
* **31 amenzi în valoare totală de 175.000 lei**
* **1 suspendare de activitate** până la remedierea deficienţelor determinate de săvârşirea contravenţiilor constatate de inspectorii sanitari din cadrul DSP Mureș.

Din numărul total de **310 firme controlate**, **300 operatori economici (circa 97%) dețin certificarea conformității,** așa cum este prevăzut de Ordinul nr. 1030/2009.

Inspectorii sanitari au verificat operatorii economici care efectuează dezinsecție și au constatat următoarele:

* 303 unități DDD asigură utilaje, instalații corespunzătoare și echipamente de protecție adecvată;
* 303 unități DDD elimină produsele biocide expirate cu firme de transport și neutralizare deșeuri periculoase;
* 302 unități DDD dețin procese verbale semnate și fișe cu date de securitate
* în 300 unități, serviciile profesionale DDD se realizează numai cu lucrători care dețin certificate conform Ordinului nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă, cu modificările și completările ulterioare;
* 299 unități DDD țin cont de criteriile stabilite în Ordinul nr. 119/2014, în vederea realizării procedurilor;
* 298 unități DDD utilizează produse biocide pentru aria de aplicare și/sau metoda specificată în actul administrativ de plasare pe piață, iar 293 unități DDD folosesc produse biocide pentru scopul pentru care au fost avizate/autorizate, cu respectarea indicațiilor de utilizare și a restricțiilor;
* în 297 unități DDD se utilizează produse biocide în termenul de valabilitate, recipientele au eticheta în limba română, nedeteriorată; 292 unități DDD au pe recipient data și ora deschiderii, precum și data limită de utilizare a produselor biocide;
* 296 unități DDD iau măsurile necesare legate de depozitarea produselor biocide;
* 286 unități DDD asigură informarea populației cu privire la activitatea DDD;
* 279 unități DDD dețin proceduri operaționale și le actualizează periodic; în 287 firme este instruit personalul privind procedurile operaționale;
* 273 unități DDD țin evidența stocurilor de produse biocide prin fișe de magazine;
* 267 unități care prestarează servicii DDD se finalizează cu process verbal cu conținutul prevăzut în Ordinul nr. 119/2014;
* 264 unități DDD dețin registru cu procedurile efectuate.

În urma verificărilor efectuate rezultă că a început activitatea de dezinsecție la nivelul tuturor județelor, în **528 localități** deja s-au realizat **operațiuni de dezinsecție în vederea prevenirii apariției cazurilor de infecții cu virusul West Nile,** utilizând produse biocide din categoria insecticidelor care sunt plasate pe piață cu avize sau autorizații.

**Principale neconformități:**

* lipsa documentelor de reglementare sanitară (notificare pentru certificarea conformității pentru activitatea DDD prestată);
* lipsa certificatului pentru însușirea noțiunilor fundamentale de igienă;
* neefectarea operatiunilor de dezinsecție la nivelul UAT, în scopul prevenirii aparitiei infectiilor cu virusul West Nile;
* neîncheierea de către UAT a unui contract cu o unitate prestatoare de servicii DDD;
* neasigurarea informării populației cu toate informațiile prevăzute în Ordinul nr. 119/2014;
* produs biocid utilizat în altă zonă decât cea specificată în autorizație;
* neîntocmirea registrului de evidență a operațiunilor, a fișei de magazie și a proceselor-verbale aferente;
* procesul verbal de recepție servicii nu are incluse toate informațiile (de ex. ora realizării procedurii, metoda efectuării operațiunilor, concentrația soluției de lucru și timpul de contact, modul de aplicare, cantitatea de produs biocid utilizată pe suprafața tratată, spațiile în care au fost efectuate procedurile);
* registrul procedurilor efectuate pentru beneficiar nu este completat conform legislației în vigoare (lipsă lot produs biocid, nr. proces verbal de recepție a serviciilor, nr. aviz sau autorizație);
* necompletarea tuturor rubricilor din fișa de magazie;
* lipsa/neactualizarea procedurilor operaționale de lucru;
* neînmânarea după efectuarea operațiunilor DDD a măsurilor în detaliu impuse pentru prevenirea cazurilor de îmbolnăvire sau intoxicație;
* nerespectarea regimului produselor biocide stabilit de normele în vigoare;
* nerespectarea termenului acordat pentru efectuarea dezinsecției impus la controlul anterior;
* nerespectarea ritmicității stabilite prin Ordinul nr. 119/2014;
* nefinalizarea examenului medical periodic;
* nerespectarea normelor tehnice de aplicare a produselor biocide;
* lipsa contractelor cu firme de transport și neutralizare a deșeurilor periculoase;
* stoc produse biocide insuficient;
* depozitarea produselor biocide în spații și condiții necorespunzătoare;
* nerespectarea domeniului de utilizare a produsului biocid utilizat;
* nu se asigură o ventilație eficientă a spațiilor în care erau păstrate produsele biocide.

Pentru asigurarea protecţiei sănătăţii, inspectorii sanitari vor continua acţiunile de recontrol la UAT-uri și la firmele care efectuează activități de dezinsecție unde au fost depistate deficiențe şi/sau abateri de la prevederile legislative în vigoare.